5. Ar stér e labourad      Noun ket chomet pell e korn-bro Sifkova med am-eus implijet mad men  amzer. Da getan am-eus kaset eun den ag ar rannvro dam mignoned e  Krasnoyarsk hag ind a gasas din dilladou, botou, argant, eun drousenn  farmasiez ha, pouezuz hoah, eur pasaport faos, rag ar volcheviked a ma  hrede maro.    Tud ar Sifkova ou-deus ouiet eun dei e tahe eur homiser a oarnamant ar  soviedou eid tapoud loned eid an arme ru. Danjeruz e oa chemel pelloh.  Eid mil roublenn am-eus angajet eur pesketaer hag a ma hasas getoñ da  beùar-ugent kilometr ihuelloh e-tal ar stér, betag eur veingleu aour  dilezet pand a voe disammet ar stér deuz he skourn.    Erfin eur mitin am-eus kleùet eun trouz braz, èl trouz mil kanol hag  am-eus ridet buan me da wel : ar  stér he-doe saùet ar yoh skourn, hag  he-doe el leusket kouehein en-dro, hag en em zraille. An Enisei, au  tad Enisei, an haroz Enisei, unan euz ar stériou hirran ag an Azi, don  ha kaer-tre, a zouge kilometradou skourn hag a ride, en em zraille àr  rehier diamen, hag a droe en dôr. An Enisei a saùe tammou braz ag an  hentou goañv, ged an teltennou saùet eid ar garavan a ya, er yenijenn,  a v/Minousinsk da g/Krasnoyarsk àr ar stér skournet.    Pa yee ar skourn kuit,  am-eus gwelet traou spontuz ha doñjeruz ; ar  horfou douget ged an Enisei en e labour a beb blé. Korfou an dud eneb-  dispaherion lahet, ofiserion, soudarded ha kozaked an arme goz ag ar  goarnour jeneral an oll Rusi eneb-bolchevik, an amiral Koltchak.  Oberenn goèduz Tcheka Minousinsk e oa. Kantadou ha kantadou a gorfou  ged ou fenn pe ou daouorn trohet, ar fasou draillet, korfou arall  hanter-losket, pennou flastret, hag a neuie e mesk an tammou skourn e  klask eur bé.    Deur horn-tro am-eus gwelet eun niverenn vraz a roñsed, dan nebeutan  tri hant. Deur verstenn izelloh am-eus gwelet goahan : haleg e-tal ar  riblenn ou-doe taped dan dôr ha dalhet e-mesk ou brank èl bizied eun  dourn, korfou a bep stumm hag e bep sort ag emzalheu o leuskel dohte  eur zeblant a naturel hag a zo chomet em empenn. Er bagad truezuz ha  makabr am-eus komtet deg ha tri-ugent korf.    Erfin ar mane skourn a zo treménet, da heul eo bet meur a  zilan-deur  fang, hag a zouge billou, brank ha korfou, korfou, ha korfou. Ar  pesketaer hag e vab a ma lakaas en eur vagig greit ged eur bill gwéenn  koèd-renn hag a bignas a rid-dôr ged perchennou a-hed ar riblenn. Diêz-  tre eo pignein eneb deun dôr fonnabl. Kammtroiennou oe e-menn e oa  red dim ruanad ged an oll nerhiou eneb nerh an dôr. Gwech-a-ve e  helleh moned a-raog nameid en em grogein dar herreg. A-wechou e  tremenem hir amzer eid gober nameid pemp pe hweh metr er  lehiou-ze  buan. Med e daou zei on-eus arruet e fin or beaj. Chomet oun bet lod a  zeiou er mein-gleu aour e chome ar gaornour etalti ged e ziegeh. Boud  ma nou-doe ked kalz boued, nou-doe nitra da roein din, hag eit oun  dar jiboesaad eur wech arall. Mod-san am-eus degaset boued neùe dam  ostized.    Eun dei e taas eun injeniour agronom. Bet nam-eus ked en em guhet,  rag e-pad ar goañv er hoèd am-moe leusket kreskein ma baro, ken ma  nhellahe ked ma mamm hi heh  unan ma anaoud. Med or gweladennour a oa  fin hag e-neus komprenet dohtu. Aon neo ket bet din rag am-eus gwelet  ne oa ked bolchevik ha tuchant eo bet eur brouenn. Dizoloet on-eus or-  moe mignoned kumun hag ar mem meno diwar-benn darvoudou er vro. Beùein  a ree tost dar mein-gleun, en eur gêriadennig e-pleh e oa penn-renour  an oberennou publik. Divizoud on-eus greit tehein a-gevred. Choñj a  ren dan hent adaleg pell, hag am-moe eur plan. Anaoud a ren mad  douaronieh  ar Ziberi, hag am-eus choñjet e oa an hent mad dre an  Urianhai, an tamm a greinoz ag ar Vongoli, e-kichenn mamenn, eienn an  Enisei. Da heul e yahen dre ar Vongoli devad ar reter pell hag ar Mor-  Habask.    E-rog e oa bet eilpennet ar goarnamant Koltchak, am-moe bet ar hefridi  studiein an Urianhai hag ar Vongoli a-gornog: studiet am-moe spis an  oll gartennou, hag am-moe lennet an oll lioriou am-boe gellet kavoud  diàr-benn an Urianhai. Eid en em risklein er  raktrez-man, eur broud am-  boe, ar choñj saovein ma buhe.    .